Jelaskan Pemilihan tuan rumah dari Kejohanan Renang Para Dunia 2019 dalam bahasa melayu

Pada September 2017, Kuching, Sarawak diumumkan sebagai tuan rumah kejohanan ini oleh IPC setelah mengalahkan London. Kejohanan ini asalnya akan dianjurkan di Pusat Akuatik Pandelela Rinong dari  29 Julai hingga 4 Ogos 2019. Malaysia turut akan menjadi negara Asia yang pertama untuk menganjurkan kejohanan tersebut.

Pada tahun 2019, kerajaan Malaysia telah mengumumkan bahawa mereka akan melarangkan atlet Israel daripada bertanding dalam kejohanan ini sebagai tanda solidariti terhadap Palestin. Keputusan ini telah disokong oleh 29 NGO Malaysia. Setelah bermesyuarat di London, IPC telah mengumumkan bahawa mereka akan melucutkan hak penganjuran Malaysia atas sebab kegagalan Kementerian Dalam Negeri Malaysia memberikan jaminan yang diperlukan oleh atlet Israel untuk menyertai kejohanan, bebas dari diskriminasi dan selamat dalam kejohanan. Keputusan ini dibuat selepas Kementerian Luar Negeri Israel mengeluarkan kenyataan yang mengatakan tindakan Malaysia untuk melarangkan atlet Israel "memalukan dan betul-betul menentang semangat Olimpik". Perdana Menteri Malaysia pada masa tersebut, Tun Dr. Mahathir bin Mohamad, kekal dengan pendirian kerajaannya. "Dia (IPC) nak batal, batallah. Saya dapati dunia terpaksa ikut (cakap) Israel, saya tidak faham kerana dunia ada kuasa tetapi masih terpaksa ikut Israel... tetapi kita tidak ikut," ujar beliau. Keputusan kerajaan Malaysia telah menerima pujian daripada kolumnis tamu Al-Jazeera, Dr Muhammad Al-Umar.

Pada 11 Februari, IPC telah mengumumkan bahawa mereka sedang mencari penganjur yang baharu. London telah dipilih sebagai tuan rumah kejohanan ini pada April 2019.